WASHINGTON 6. septembra (SITA/AP, TASR) - Americký prezident George W. Bush v stredu priznal existenciu predtým utajovaných väzníc CIA vo svete, kde zadržiavali a vypočúvali dôležitých podozrivých z terorizmu.
Ako povedal, "malý počet" zadržiavaných patriacich do tejto kategórie zahŕňa osoby zodpovedné za útoky na USA 11. septembra 2001, ďalšie teroristické útoky, bombový útok na americkú vojnovú loď USS Cole v Jemene v roku 2000 a útoky na americké veľvyslanectvá v Keni a Tanzánii v roku 1998.
Americký prezident sa zároveň chystá oznámiť, že asi desať najprominentnejších zahraničných teroristov, ktorých zadržiava Ústredná spravodajská služba (CIA) v tajných väzniciach, bude prevezených do väznice ministerstva obrany USA a bude im pridelená ochrana na základe Ženevských konvencií.
Informovala o tom dnes americká televízna stanica ABC News citujúc nemenovaný zdroj oboznámený s prezidentovým plánom. Podľa tohto zdroja sa zmena má vzťahovať na všetkých väzňov v súčasnosti zadržiavaných službou CIA. K nim patrí aj šejk Chálid Muhammad, údajný organizátor útokov na USA z 11.9. 2001, a vysokopostavený vodca al-Káidy senior Ramzí Binalšibh. CIA podľa zdroja momentálne zadržiava asi tucet podozrivých.
Až dosiaľ americká vláda oficiálne nepriznala existenciu väzníc CIA, ktoré minulý rok odhalil denník Washington Post, čo rozpútalo vášnivú medzinárodnú kritiku na adresu Bushovej vlády.